Omupiira gw’ebigere muzannyo ogumanyiddwa mu Uganda yonna. Ttiimu y’omupiira gw’ebigere eya Uganda yakazibwako erinnya lya The Cranes, ng’eno ye ttiimu ya Uganda ey’omupiira ogw’ebigere ng’eddukanyizibwa ekitongole kya Federation of Uganda Football Associations. Tetuukangako mu mpaka za kikopo kya nsi yonna ezaakamalirizo; kye yaakasinga okukola kwe kukwata ekyokubiri mu mpaza z’omupiira ez’olukalu lwa Afrika mu mwaka gwa lukumi mu lwenda mu nsanvu mu munaana. Ekyasa ky’ekkumi n’omwenda bwe kyali nga kiggwaako ekibiina ky’ebyemizannyo ekya Sport of Association Football kyasooka kusimba makanda mu bibuga ebikulu mu kitundu ky’obugwanjuba bwa Afirika omuzannyo bwe gwali tegunnasaasaana mu bitundu by’omunda ng’oluguudo lw’eggaali y’omukka luzimbibwa, mu masomero g’abaminsani n’enkambi z’amagye ez’abafuzi b’amatwale. Omupiira gw’ebigere gwaleetebwa kuno abaminsani okuva mu ggwanga lya Bungereza, eggwanga eryatufuga bwe twali tukyali mu bufuzi bw’amatwale. Abaminsane bano mwalimu Robert Henry Walker, George Lawrence Pilkington ne Alexander Gordon Fraser. Okusookera ddala Reverand Archdeacon Walker ow’ekibiina ky’abaminsane ekya Namirembe Church Missionary Society mu lukumi mu lunaana kyenda mu musanvu ye yatandikawo omupiira mu Uganda oluvannyuma lw’okuteekateeka omupiira gutandikibwewo mu Uganda. Walker yayambibwako Pilkington eyakola obuteebalira okutendeka abalenzi omupiira ku ssomero lya Mengo school era ng’emipiira egyasooka gyazannyibwa Kakeeka e Mengo ku kisaawe eky’omuddo ekisangibwa wakati wa Kampala ne Lubaga. Ekisaawe ekyokubiri eky’okuzannyirwamu kyateekebwa kumpi n’olusozi lwa Kampala mukadde ekyemmanga w’olubiri lwa Lord Lugard. Omuminsane omulala yali Fraser eyakulemberamu omupiira mu Uganda mu mwaka gwa lukumi mu lwenda era oluvannyuma lw’emyaka ena n’azimba ekisaawe ku ssomero lya King’s School e Buddo, essomero eryazimbibwa nga lya baana ba bakungu. Omukungu omulala ow’eggye lya Bungereza, Kapiteeni William Pulteney, naye era yateeka ettoffaali mu kukulaakulanya omupiira mu Uganda bwe yayambako mu kuweereza mu Uganda Rifles okuva mu Gwokubiri gwa lukumi mu lunaana mu kyenda mu etaano okutuuka mu Gwomwenda gwa lukumi mu lunaana mu kyenda mu musanvu. Essomero lya Buddo lye lyakulemberamu okukulaakulanya omupiira mu Uganda. Olw’emirimu egyakolebwa omuminsani Fraser nga yaakajja mu Uganda, ttiimu ya Buddo Old Boys yatandikibwawo mu mwaka gwa lukumi mu lwenda mu mwenda ng’eno yalimu n’abo abaali baasomerako e Buddo. Omupiira wamu n’ebigwetooloolerako byagendanga mu maaso mu lunaku awo ku kisaawe ky’amatikkira ku Kampala mukadde, ekyafuuka oluvannyuma Old Kampala Senior Secondary School Sports Ground. Oluvannyuma, omuzannyo guno gwagenda ku ssomero lya Mengo High School okuva ku lusozi lw’e Namirembe okudda e Buddo omwaka gwa lukumi mu lwenda abiri mu musanvu bwe gwali gutandika. Oluvannyuma ttiimu zino zonna zeegatta okukola ttiimu ya United Old Budonians Club. Okumala emyaka abiri egyaddako, ttiimu ya United Budonians yasigala nga y’esinga amaanyi mu mupiira gwa Uganda ogw’ebigere n’etuuka n’okuwangula ekikopo kya Kampala and District League omwaka gwa lukumi mu lwenda ana mu mwenda nga guggwaako. Ekibiina ky’omupiira ekya Kampala Football Association kyatandikibwawo mu mwaka gwa lukumi mu lwenda abiri mu ena n’oluvannyuma ekikopo ky’omupiira eky’amaanyi ne kitandikibwawo ekyamanyibwa nga “Kabaka’s Cup” nga kyatandikibwawo Kabaka Chwa Owookubiri. Ttiimu zombi okwali Buddo School ne Old Boys zaawakanyiza ku njuyi ez’enjawulo, era buli emu n’ewangula ekikopo emirundi egiwera, embeera y’ekikopo yakyuka oluvannyuma lw’okujja kwa ttiimu nga Public Works Department, Entebbe Government Printing Press, Kenya and Uganda Railways ne Harbours ezajja okwongera ettutumu mu liigi. Omupiira gwayongera okufuuka ogw’amaanyi ekyaviirako amasomero nga Buddo School okuva mu mapa zino. Mu myaka gya lukumi mu lwenda ataano ekikopo kya Kabaka’s Cup kyali kiddukanyizibwa ekibiina kya Uganda Football Association era nga ttiimu ezisoba mu makumi asatu zeetaba mu kikopo kino. Mu mwaka gwa lukumi mu lwenda ataano mu musanvu, ebizibu by’ebyobufuzi byali byeyongedde mu kibiina ekiddukanya omupiira gw’ebigere mu Buganda ekya Buganda Football Association ekyagaana okuweebwa olukusa ekibiina ekyatandikawo ekikopo kya Kabaka’s Cup competition. Oluvannyuma lwa kino, ekibiina kya Buganda Football Association kyawera ttiimu zonna ezaali zeetabye mu kikopo kya Kabaka’s Cup. Okutuuka ekikopo kya Uganda Cup lwe kyatandikibwawo mu mwaka gwa lukumi mu lwenda nsanvu mu gumu ekikopo ky’omupiira ekya Kabaka’s Cup kye kyali kisinga amaanyi n’ettutumu mu kiseera ekyo kyonna mu ggwanga. Empaka z’omupiira endala ezaazanyibwanga nga Uganda tennafuna bwetwaze mwalimu Aspro Cup, Buganda Football Association Challenge Cup, Coronation Cup, Luwangula Cup, Victory Cup ne Wardle Cup. Liigi y’omupiira gw’ebigere ey’oku ntikko eyazannyibwa okumala emyaka kyenkana amakumi asatu yali ya Kampala and District Football League. Mu mwaka gwa lukumi lwenda mu nkaaga mu mukaaga, liigi eno yalina ebibinja bisatu nga muno mwalimu, ekibinja ekisooka, ekibinja ekyokubiri n’ekibinja ekyokusatu ekyali kyawulibwamu mu biwayi bibiri okwali eky’ekitundu eky’obukiikakkono n’ekitundu ky’obukiikaddyo. Ttiimu ya Kampala City Council yavuganyiza mu kibinja ekyokusatu mu kiwayi ky’ekitundu ky’obukiikaddyo era n’efuna okusuumusibwa okugenda ku mutendera oguddako mu sizoni ya lukumi mu lwenda nkaaga mu musanvu. Ttiimu y’eggwanga eya Uganda ey’omupiira ogw’ebigere yawangula empaka z’omupiira ezizannyibwa amawanga agasangibwa mu buvanjuba bwa Afirika mu lukumi mu lwenda kinaana mu musanvu. Ttiimu ya Villa ewangula ekikopo kya liigi y’eggwanga eky’omupiira ogw’ebigere okumala sizoni ttaano ez’omuddiriŋŋanwa okuva mu lukumi mu lwenda kyenda ate era Villa yatuuka ku mutendera ogw’akamalirizo mu mpaka z’ekikopo ekiwakanirwa ttiimu empanguzi ku lukalu lwa Afirika ekyakazibwako African Cup of Champions Clubs mu lukumi mu lwenda nsanvu mu musanvu. Ttiimu y’eggwanga eya Uganda ey’omupiira ogw’ebigere yawangulwa eggwanga lya Ghana mu mpaka z’omupiira ezaakamalirizo ezizannyibwa amawanga g’olukalu lw’Omuddugavu, African Nations Cup, mu lukumi mu lwenda nsanvu mu munanaa. Ttiimu y’omupiira gw’ebigere eya Kampala City Council yawangula ekikopo kya ttiimu nnantameggwa ekya ttiimu ezisangibwa mu mawanga agali mu bugwanjuba bwa Afirika mu lukumi mu lwenda kinaana mu ebiri. Ekibiina ekifuga omupiira gw’ebigere mu ggwanga kyatandikawo liigi y’omupiira gw’ebigre ey’oku ntikko eyawangulibwa ttiimu ya Villa mu kinaana mu ebiri. Ttiimu y’omupiira gw’ebigere eya Villa yawangula ekikopo ky’omupiira gw’ebigere ekiwakanirwa ttiimu nnantameggwa ezizannyira mu mawanga agali mu buvanjuba bwa Africa mu lukumi mu lwenda kinaana mu musanvu.